程玉成

程玉成，字巽生，四川重慶府江津縣人，明末政治人物。

生平
崇禎十二年（1639年）己卯科第八名舉人，崇禎十六年（1643年）癸未科進士，兵部觀政。次年授行人《崇禎十六年癸未科進士三代履歷》。

李自成破京師，授職山西學正「跋明崇禎十七年進士錄。嗚呼此結有明一代之局者也，高皇帝三百年鼓鐘之澤，烈皇帝十七年夢卜之誠，於是乎熸，是科以邊警阻隔，貢士之副計車者不能前，詔書特改試期於秋仲，倥偬釋褐，未及題名太學而國已亡，通州閣學〔魏藻德〕由庚辰進士第二，不三年遽大拜，又驟越同事三相，副井硏閣學〔陳演〕主省試，葢遭遇之最隆者，鼎湖之役井硏已賜歸，徘徊闕下，偕通州蒲伏賊營以遭戮辱，而相傳是科館選流賊，密令山西巨商主之，凡求讀中祕者，巨商即招致之，為納賂於宦者無不得，及城陷，牛金星大言曰：新翰林尤宜速報名，諸人始悟前此來招致者之為賊也，內負疚而外畏禍，逡巡而出盡汙僞命，第一甲三人無論已，三十六庶常不得免者三十四，嗚呼是館閣未有之恥也，以是知君子之守身，必無可夤緣幸進之理，而當時苞苴之詭如此，亦不可謂非亡國之君矣，予嘗得流賊所授降臣官簿一冊，頗與諸野史所紀不同，金壇周鐘以勸進撰表得檢討最幸，夷陵黃燦納貨五千得編修，華亭朱積引見同年得檢討，西鄉楊棲鶚得直指，豐城史垂譽、霑化李呈祥竝得禮儀從事，嘉善魏學濂得戶司務，晉江楊明烺得順天安撫，晉江張元琳得關門防禦，遂平魏天賞得兩淮運副，東莞張家玉、大興史可程、懷寧劉餘謨、真定梁清標、安福劉肇國、山陰魯栗、昆明龔鼎、韓城李化麟、晉江王九雲、會稽王自超、新喩萬發祥皆以庶常畱館，下此則盡改為縣令，南昌羅憲汶得遷安，番禺劉廷琮得內江，麻城傅學禹得長安，杞縣何胤光得井陘，陽城白胤謙得南鄭，淄川高珩得襄陵，掖縣張端得仁壽，項城趙熲得大名，武陵胡統虞得曲沃，清苑張元錫得武功，大名成克鞏得華陰，崇德吳爾壎得蒼溪，就中惟張家玉不入朝，捕至不拜，縛端門者五日釋之，遂投書喻賊，賊又臨以刃，不動，賊必欲授以官，家玉忽遜詞受之，人皆疑焉，不知其以此乘閒而逃也，萬發祥則為耳聾且毁面，賊怒夾之，亦逃去，吳爾壎詐為將之任者得逃，其後家玉殉於增城最烈，發祥殉贛關，爾壎殉江都，葢三十四人中之孤鳳也，魏學濂亦終死要不失為晚，葢其餘則皆已矣，幸得不預者二人達州李長祥其後閒關戎行，累起累蹶，事敗行遯不知所終，最稱完節，而其一亦不終，散官則全椒吳國龍得待詔，宜興吳剛思得禮儀從事，清苑王爾祿得戶從事，無錫秦涆得禮司務，井硏胡顯得中書，常熟歸起先得西京畱守經歴，安邑呂崇烈得屯田防禦，鄞縣徐家麟得山東防禦，涇陽武愫得淮陰防禦，安邑王道成得青州防禦，宛平楊璥得揚州府尹，掖縣姜金胤得□州府尹，全椒吳國鼎得濟寧令，江津程玉成得山西學正，而如吉水鍾性樸之降於路者尚不在此數焉，龔鼎、程源再亂滇中，嗚呼有明中祕禮絕百僚，而甲科亦最重於流輩，一時喪亂，士失所守，竟攘攘至此，悲夫南中解尚書學龍再定六等逆案，傳聞不甚有據，如家玉發祥反誤入之，而得脫者甚多，後世將何所信焉，予之詳錄而不諱也，殆以為百世之戒，雖或觸孝子慈孫之恨，而不恤也，雖然莫謂是科之人止此也，澤州孟章明隨其父刑部侍郎兆祥殉京師，清苑張羅俊與弟光祿卿羅彥殉保定，三原石崑以佯狂死；南中之亡，歙縣凌駉殉河南，孟津陳爊殉洛陽，鄞縣周志畏殉江都，無錫龔廷祥殉江寧，江都梁於涘殉萬安，崑山顧咸建殉錢唐，其起兵者掖縣劉允浩殉建昌，溧陽史夏隆殉吉安，烏程溫璜殉休寧，華亭李待問殉華亭，嘉定黃淳耀殉嘉定，宜興盧象觀、吳江吳易殉太湖，而長洲劉曙亦以謀起兵死；閩中之亡，江都鄭為虹殉仙霞，廣安歐養素、南昌熊緯殉汀州行營，晉江郭符甲殉晉江，其守贛而死者京山楊文薦、錢唐姚奇胤、南昌龔棻，而休寧吳聞禮殉永豐，南昌周定礽殉廣信；浙東之亡，吳江王景亮殉三衢，海寧俞元良殉海寧，錢唐徐復儀殉會稽；監國魯王入閩，莆田林嵋、海寧湯棻殉興化，侯官林垐殉福清，而閩縣林之蕃亦以謀起兵死；粵中則山陽朱日昇家居以通表事洩死，孫賊之難嘉定羅國瓛殉䖍南，晉江郭承汾殉貴陽，而宜興吳貞毓亦以孫賊死；滇中之亡，廣安鄧思廉殉緬甸；其遯入海島而死，終不食周粟者，慈溪馮元飂、同安沈佺期、嘉興譚貞良也；此外如雲南楊永言、會稽余若水、青浦張若羲、山陰金廷詔、鄞縣周齊曾、餘姚李安世、遂寧呂潛、嘉善錢默、順天李孔昭皆固守殘山剩水之節以終其身，嗚呼，觀於前此四十餘人，十五宗之所飮泣也，觀於後此四十餘人，亦足以一雪死者之恥矣」。全祖望《鮚埼亭集》外編卷二十九·題跋，後流寓黔之永寧州「程玉成，江津進士〔《明史》作玉成《一統志》作玉式〕，龔茂勳，江津貢生，崇禎時偕程玉成客永寧，知州曾異撰移轄安南，流寇孫可望猖獗，佐異撰謀守城。」。《永寧州志》人物，二十六流寓，城破，同子和尚自焚死「程玉成，字巽生，崇禎癸未進士，起家行人，甲申春燕破被執，計脫，雜傭保中問道入蜀，大學士王應熊時出督師，辟置幕府，尋去置家黔之永寧州，州守曾異撰，玉成妻父也，丙戌永寧被圍，異撰聚家人於署，撒草木四塞之極力戰守，城䧟，玉成歸，發火，火烈躍入其中死，州人傷之，歛積尸於城北，置義塜焉，子和尙甫七嵗，亦死烈燄中。」，《江津縣志》卷十一忠義三。

家族
曾祖程典（沔陽知州）；祖程心德（生員）；父程養憲（生員，辛酉副榜）。

參考

Category:江津人
Y
Category:明朝兵部觀政
Category:明朝行人司行人
Category:大順政權官員
Category:明朝自杀人物